જ્ઞાનેન્દ્ર છેલ્લાં ત્રણ વર્ષથી સાંકેતિક ભાષાને દેશની 23મી બંધારણીય ભાષાનો દરજ્જો અપાવવા માટે સંઘર્ષ કરી રહ્યા છે. તેમના અત્યાર સુધીના તમામ પ્રયાસો જોતાં નવેમ્બર-2015માં એક ટીવી શૉમાં અમિતાભ બચ્ચને પુરોહિત દંપત્તિને બોલાવ્યાં અને તેમનાં કાર્યોની ખૂબ પ્રશંસા કરી. અમિતાભ બચ્ચને પૂછ્યું કે હું તમારા માટે શું કરી શકું ત્યારે પુરોહિત દંપત્તિએ તેમને કહ્યું કે તેઓ સરકારને અપીલ કરે કે સાંકેતિક ભાષાને દેશની ભાષાનો દરજ્જો મળી શકે. અમિતાભે શૉમાં જ ભારત સરકારને વિનંતી કરી કે કાયદામાં સંશોધન કરીને વહેલામાં વહેલી તકે મૂક-બધિરોની વાજબી માગણીને સ્વીકારીને અમલમાં મૂકવામાં આવે. જ્ઞાનેન્દ્ર આ માગ માટે ભારત સરકારના સંપર્કમાં છે અને આ માગણીનું નિરાકરણ વહેલી તકે આવી શકે, એવું માની શકાય.